Video: Beskuldigde in hof oor Jasmin se moordJasmin Pretorius ‘n Video volg onderaan die berig. ŉ Man wat van die moord en verkragting van die vierjarige Jasmin Pretorius beskuldig word, het Maandag in die landdroshof in Brakpan verskyn. Die saak teen die 23-jarige man, die dogtertjie se oom, is tot 7 Januarie uitgestel, het ŉ beampte van die hof gesê. “ŉ Vermistepersoon-saak is Saterdagoggend geopen en die polisie en gemeenskap van Brakpan was op soek na die dogtertjie,” het kapt. Tsekiso Mofokeng, woordvoerder van die polisie, gesê. “Ons moes ons eie ondersoek doen en het toe die familie begin ondervra. Ons het ontdek dat een van die familielede nie ŉ geloofwaardige weergawe bied nie. Hy het talle weergawes gehad.” Mofokeng sê die man is aangekla van ontvoering, maar hy het later skuld beken en die polisie gehelp om die liggaam onder ŉ bed in die pa se woonstel op te spoor. “Ons sal uit die nadoodse ondersoek bepaal wat die oorsaak van dood was en of daar seksuele aanranding was,” het Mofokeng gesê. Intussen berig EWN die situasie buite die hof was spanningsvol, aangesien honderde lede van die gemeenskap staan en skree het en die beskuldigde ŉ “vark” en ŉ “dwelmverslaafde” genoem het. EWN berig sommige lede van die publiek het gedreig om hom te vermoor. Jasmin se pa moes ook uit die hof vergesel word, aangesien sommige lede van die gemeenskap hom ook wou aanvat. Klik hier om meer te lees. Video: EWN